Na temelju članka 15. stavak 2. Zakona o javnoj nabavi (NN 120/16), te članka 5. Zakona o izmjenama i dopunama Zakona o javnoj nabavi (NN 48/2026) Upravno vijeće Zavoda za hitnu medicinu Požeško-slavonske županije dana 28. svibnja 2026.  godine donijelo je sljedeći

PRAVILNIK O PROVEDBI NABAVE ROBA, USLUGA I RADOVA 
U JEDNOSTAVNOJ NABAVI

OPĆE ODREDBE

Članak 1.
U svrhu poštivanja osnovnih načela javne nabave te zakonitog, namjenskog i svrhovitog trošenja proračunskih sredstava, ovim se Pravilnikom uređuje postupak koji prethodi stvaranju ugovornog odnosa za nabavu robe, radova i usluga procijenjene vrijednosti do 50.000,00 eura za nabavu roba i usluga, odnosno 100.000,00 eura za nabavu radova (u daljnjem tekstu: jednostavna nabava) za koje sukladno odredbama Zakona o javnoj nabavi ne postoji obveza provedbe postupka javne nabave.
U postupcima jednostavne nabave, naručitelj je obvezan poštivati načela javne nabave iz članka 4. ZJN 2016 kao te činiti sve kako bi se spriječili, prepoznali i uklonili sukobi interesa uskladno odredbama članaka 75. do 83. ZJN 2016.
U provedbi postupaka nabave robe, radova i usluga osim ovog Pravilnika, obvezno je primjenjivati i druge važeće zakonske i podzakonske akte, kao i interne akte, a koji se odnose na pojedini predmet nabave u smislu posebnih zakona (npr. Zakon o obveznim odnosima i sl.)

SPREČAVANJE SUKOBA INTERESA
Članak 2.
	O sukobu interesa na odgovarajući se način primjenjuju odredbe Zakona o javnoj nabavi.

POKRETANJE I PRIPREMA POSTUPKA JEDNOSTAVNE NABAVE

Članak 3.
Iznosi jednostavne nabave  dijele se na:
- iznos procijenjene vrijednosti nabave do 10.000,00 eura za robu, usluge te do 15.000,00 eura za radove,
- iznos procijenjene vrijednosti nabave do 25.000,00 eura za robu, usluge te do 45.000,00 eura za radove,
- iznos procijenjene vrijednosti nabave do 50.000,00 eura za robu, usluge te do 100.000,00 eura za radove,

Nabavu roba, usluga i radova čija je procijenjena vrijednost manja od 5.000,00 eura Naručitelj  ne iskazuje u Planu nabave.
Postupke jednostavne nabave čija je procijenjena vrijednost veća od 15.000,00 eura naručitelj je obvezan provesti putem modula jednostavne nabave u EOJN RH.
Za nabavu robe i usluga čija je procijenjena vrijednost veća od 25.000,00 eura te za nabavu radova čija je procijenjena vrijednost veća od 45.000,00 eura naručitelj je obvezan provesti postupak jednostavne nabave putem javne objave u modulu jednostavne nabave u EOJN RH. 
Iznimno od gore navedenoga, naručitelj nije obvezan provesti postupak jednostavne nabave putem javne objave u modulu jednostavne nabave
· Ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni
· Ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, sukladno članku 5. Zakona o izmjenama i dopunama Zakona o javnoj nabavi (NN 48/2026). Razlozi za primjenu ovih iznimki obrazlažu se u objavi u modulu jednostavne nabave EOJN RH
Za predmete nabave čija je procijenjena vrijednost jednaka ili veća od 5.000,00 eura a do 50.000,00 eura za robu i usluge i do 100.000,00 eura za radove, Naručitelj  u Plan nabave unosi  podatke o predmetu nabave i procijenjenoj vrijednosti nabave.

Članak 4.
Pripremu i provedbu postupaka jednostavne nabave vrijednosti jednake ili veće od 15.000,00 eura provode ovlašteni predstavnici naručitelja koje imenuje ravnatelj ustanove internom odlukom, te određuje njihove obveze i ovlasti u postupku  jednostavne nabave. 

Obveze i ovlasti ovlaštenih predstavnika Naručitelja su:
· Priprema postupka jednostavne nabave: dogovor oko uvjeta vezanih uz predmet nabave, potrebnog sadržaja dokumentacije/uputa za prikupljanje ponuda, tehničkih specifikacija, ponudbenih troškovnika i ostalih dokumenata vezanih uz predmetnu nabavu,
· Provedba postupka jednostavne nabave: objava Poziva na EOJN i objava Poziva na dostavu ponuda na web stranicu naručitelja ako je to potrebno, otvaranje pristiglih ponuda, sastavljanje zapisnika o otvaranju, pregledu i ocjeni ponuda, rangiranje ponuda sukladno kriteriju za odabir ponuda, prijedlog za odabir najpovoljnije ponude sukladno kriteriju za odabir i uvjetima propisanim dokumentacijom/uputama za prikupljanje ponuda ili poništenje postupka.

U pripremi i provedbi postupka jednostavne nabave vrijednosti iznad 15.000,00 eura procijenjene vrijednosti moraju sudjelovati najmanje 3 (tri) ovlaštena predstavnika Naručitelja. 
Pripremu i provedbu jednostavne nabave vrijednosti jednake ili veće od 10.000,00 eura, a manje od 15.000,00 eura provode voditelji odjela ili 3 (tri) ovlaštena predstavnika naručitelja.
Priprema i provedba jednostavne nabave vrijednosti do 10.000,00 eura provodi se sukladno članku 8. ovog Pravilnika.



ODGOVORNOSTI

Članak 5.
Ravnatelj kao odgovorna osoba za zastupanje Naručitelja mora između ostalog izvršavati:
· provođenje unutarnjeg ustroja i kvalitetno upravljanje u skladu sa temeljnim dokumentima (propisi, statut, pravilnici, ...),
· rukovođenje javnom nabavom sukladno Zakonu o javnoj nabavi,
· donošenje plana nabave,
· zaključivanje ugovora o javnoj nabavi za jednostavnu nabavu u iznosu od 25.000,00 eura do 50.000,00 eura za robu i usluge, odnosno do 100.000,00 eura za radove,
· davanje punomoći odabranim suradnicima za provođenje javne nabave do 25.000,00 eura

Članak 6.
Opunomoćene osobe iz organizacijske jedinice (voditelji odjela) odgovorne su između ostalog i za:
· obavljanje svojih zadataka i poslova sukladno odlukama ravnatelja te organizacijskog akta Naručitelja,
· provođenje postupaka u skladu sa Zakonom o javnoj nabavi (barem jedna osoba treba imati certifikat u području javne nabave),
· sudjelovanje u postupcima jednostavne nabave
· mogućnost sklapanja ugovora ili izdavanje narudžbenica u jednostavnoj nabavi do 25.000,00 eura u skladu sa primljenom punomoći.

Članak 7.
Opunomoćene osobe iz prethodnog članka iznimno mogu opunomoćiti osobe iz svoje organizacijske jedinice po prethodno pribavljenoj suglasnosti ravnatelja da vrše jednostavnu nabavu putem narudžbenica do 10.000,00 eura.


PROVEDBA POSTUPKA JEDNOSTAVNE NABAVE ČIJA JE PROCIJENJENA VRIJEDNOST MANJA OD 10.000,00 EURA ZA ROBU I USLUGE TE MANJA OD 15.000,00 EURA ZA RADOVE

Članak 8.
Nabava radova, roba i usluga procijenjene vrijednosti manje od 10.000,00 eura za robu i usluge te manja od 15.000,00 eura za radove, provodi se, u pravilu, izdavanjem narudžbenice jednom gospodarskom subjektu po vlastitom izboru ili prihvaćanjem dane ponude. 
Narudžbenica u pravilu sadrži podatke o:
· Naručitelju
· dobavljaču
· vrsti roba/radova/usluga koje se nabavljaju uz detaljnu specifikaciju jedinica mjere, količina, jediničnih i ukupnih cijena (ako je poznato),
· roku i mjestu isporuke, načinu i roku plaćanja
· potpis ovlaštene osobe, odnosno elektroničko odobrenje
Narudžbenica se popunjava u minimalno 2 (dva) primjerka od kojih jedan ide dobavljaču, a jedan se odlaže uz račun izdan na temelju narudžbenice. 


PROVEDBA POSTUPKA JEDNOSTAVNE NABAVE ČIJA JE PROCIJENJENA VRIJEDNOST JEDNAKA ILI VEĆA OD 10.000,00 EURA, A MANJA OD 25.000,00 EURA ZA ROBU I USLUGE TE JEDNAKA ILI VEĆA OD 15.000,00 EURA, A MANJA OD 45.000,00 EURA ZA RADOVE

Članak 9.
Za nabavu roba i usluga procijenjene vrijednosti jednake ili veće od 10.000,00 eura, a manja od 25.000,00 eura za robu i usluge te nabavu radova procijenjene vrijednosti veće od 15.000,00 eura, a manje od 45.000,00 eura za radove Naručitelj je dužan prikupiti minimalno jednu ponudu, a preporuča se da to budu minimalno tri ponude. Rok za dostavu ponude ne smije biti kraći od 7 a duži od 14 dana od dana upućivanja poziva. Za odabir ponude dovoljna je jedna pristigla ponuda koja udovoljava svim traženim uvjetima naručitelja. Ovlašteni predstavnici Naručitelja koji provode postupak nabave daju ravnatelju prijedlog za odabir.
Obavijest o odabiru ili ne odabiru ponude Naručitelj je obvezan bez odgode istovremeno dostaviti/objaviti onako kako je učinjeno i s pozivom na dostavu ponuda. 
Ova nabava završava izdavanjem narudžbenice, prihvaćanjem ponude ili zaključivanjem ugovora s odabranim gospodarskim subjektom. 


PROVEDBA POSTUPKA JEDNOSTAVNE ČIJA JE PROCIJENJENA VRIJEDNOST JEDNAKA ILI VEĆA OD 25.000,00 EURA, A MANJA OD 50.000,00 EURA ZA ROBU I USLUGE TE VEĆA OD 45.000,00 EURA, A MANJA OD 100.000,00 EURA ZA RADOVE

Članak 10.
Nabavu roba i usluga procijenjene vrijednosti jednake ili veće od 25.000,00 eura, a manje od 50.000,00 eura za nabavu roba i usluga, odnosno veće od 45.000,00 eura a manje od 100.000,00 eura za radove, Naručitelj provodi javnom objavom u modulu jednostavne nabave u EOJN RH.  
Istodobno s objavom u EOJN RH, Naručitelj će svu dokumentaciju objaviti na svojim internetskim stranicama. Poziv mora biti dostupan na internetskim stranicama najmanje 30 dana od dana njegove objave. 
Poziv na dostavu ponuda u pravilu sadrži: naziv javnog naručitelja, opis predmeta nabave i troškovnik, evidencijski broj nabave, procijenjenu vrijednost nabave, kriterij za odabir ponude, uvjete i zahtjeve koje ponuditelji trebaju ispuniti (ako se traži), rok za dostavu ponude (datum i vrijeme), način dostavljanja ponuda, adresu na koje se ponude dostavljaju, internetsku adresu ili adresu na kojoj se može preuzeti dodatna dokumentacija ako je potrebno, kontakt osobu, broj telefona i adresu elektroničke pošte.
Rok za dostavu ponuda ne smije biti kraći od 15 dana i duži od 20 dana od dana upućivanja odnosno objavljivanja poziva na dostavu ponuda. 
Za odabir ponude dovoljna je jedna pristigla ponuda koja udovoljava svim traženim uvjetima Naručitelja.

RAZALOZI ISKLJUČENJA, UVJETI SPOSOBNOSTI I JAMSTVA

Članak 11.
Za jednostavne nabave vrijednosti jednake ili veće od 5.000,00 eura za robu i usluge te jednake ili veće od 10.000,00 eura za radove Naručitelj može u pozivu na dostavu ponuda odrediti razloge isključenja i uvjete sposobnosti ponuditelja uz shodnu primjenu članka 251. do članka 259. Zakona o javnoj nabavi, te u tom slučaju svi dokumenti koje Naručitelj traži ponuditelji mogu dostaviti u neovjerenoj preslici. Neovjerenom preslikom smatra se i neovjereni ispis elektroničke isprave. 
Naručitelj ovim postupcima jednostavne nabave može od gospodarskih subjekata tražiti jamstvo za ozbiljnost ponude, jamstvo za uredno ispunjenje ugovora, jamstvo za otklanjanje nedostataka u jamstvenom roku i jamstvo za osiguranje za pokriće odgovornosti iz djelatnosti na koje se na odgovarajući način primjenjuju odredbe Zakona o javnoj nabavi.


KRITERIJ ZA ODABIR PONUDE

Članak 12.
Kriterij za odabir ponude je najniža cijena ili ekonomski najpovoljnija ponuda. Ukoliko je kriterij odabira ekonomski najpovoljnija ponuda, osim kriterija cijene mogu se koristiti i npr. kriterij kvalitete, tehničke prednosti, estetske i funkcionalne osobine, ekološke osobine, operativni troškovi, ekonomičnost, datum isporuke i rok isporuke ili rok izvršenja i dr. te je u zapisniku o otvaranju, pregledu i ocjeni ponuda potrebno obrazložiti izabranu ponudu. 


ODABIR I PONIŠTENJE POSTUPKA

Članak 13.
Kod jednostavne nabave vrijednosti jednake ili veće od 5.000,00 eura za robu i usluge te jednake ili veće od 10.000,00 eura za radove naručitelj na osnovi rezultata pregleda i ocjene ponuda donosi Odluku o odabiru najpovoljnije ponude koja se temelji na kriteriju za odabir ponude. Ako je vrijednost jednostavne nabave veća od 15.000,00 eura, ta se Odluka objavljuje preko modula EOJN RH, a u svakom slučaju se objavljuje i dostavlja ponuditeljima na način kako je to učinjeno i s natječajnom dokumentacijom, na dokaziv način.
Rok za donošenje odluke o odabiru najpovoljnije ponude iznosi 30 dana od dana isteka roka za dostavu ponuda.
Naručitelj objavom odluke o odabiru najpovoljnije ponude odnosno njenom izvršenom dostavom na dokaziv način stječe uvjete za sklapanje ugovora o nabavi. 



Članak 14.
Naručitelj će poništiti postupak jednostavne nabave jednake ili veće od 5.000,00 eura za robu i usluge te jednake ili veće od 10.000,00 eura iz razloga propisanih odredbama Zakona o javnoj nabavi.
Ako je vrijednost jednostavne nabave veća od 15.000,00 eura, ta se odluka o poništenju postupka objavljuje preko modula EOJN RH, a u svakom slučaju se objavljuje i dostavlja ponuditeljima na način kako je to učinjeno i s natječajnom dokumentacijom, na dokaziv način.
Rok za donošenje odluke o poništenju postupka iznosi 30 dana od dana isteka roka za dostavu ponuda.
U odluci o poništenju postupka naručitelj navodi:
· podatke o naručitelju
· predmet nabave
· obavijest o poništenju
· obrazloženje razloga poništenja
· datum donošenja i potpis odgovorne osobe.


ČUVANJE DOKUMENTACIJE IZ JEDNOSTAVNE NABAVE

Članak 15.
Dokumentacija koja se odnosi na cjelokupan postupak jednostavne nabave čuva se četiri godine. 

PRAVNA ZAŠTITA

Članak 16.
Za nabave čija je procijenjena vrijednost veća od 15.000,00 eura, gospodarski subjekti mogu podnijeti prigovor odgovornoj osobi naručitelja, odnosno Upravnom vijeću naručitelja. 


PRIJELAZNE I ZAVRŠNE ODREDBE

Članak 17.
Ovaj pravilnik stupa na snagu 1. rujna 2026.g. Objavljuje se na internetskim stranicama naručitelja te će biti dostupan u EOJN RH.
Stupanjem na snagu ovog Pravilnika prestaju važiti Upute za nabavu roba, radova i usluga do propisanih vrijednosti od 19. prosinca 2018.g.

U Požegi, 28. svibnja 2026.

          Predsjednik Upravnog vijeća


    MarijanVišaticki, dipl.iur.univ.spec.iur.
